Stormfulle høyder (film fra 1939)

Stormfulle høyder (originaltittel Wuthering Heights) er en amerikansk romantisk dramafilm fra 1939, regissert av William Wyler og produsert av Samuel Goldwyn. Filmen er basert på Emily Brontës roman Stormfulle høyder fra 1847. Hovedrollene ble spilt av Merle Oberon og Laurence Olivier.

Filmen ble nominert til åtte Oscar-priser under den 12. Oscar-utdelingen, og Gregg Toland vant Oscar for beste kinematografi for fotoarbeidet. Stormfulle høyder ble i tillegg nominert til beste film, beste regi (Wyler), beste mannlige hovedrolle (Olivier), beste kvinnelige birolle (Geraldine Fitzgerald), beste filmatisering (Ben Hecht og Charles MacArthur), beste originalmusikk (Alfred Newman) og beste scenografi (James Basevi).

Filmen ble innlemmet i National Film Registry i 2007, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle». I 1998 ble den kåret til filmhistoriens 73. beste spillefilm fra USA på listen «AFI's 100 Years...100 Movies». 

 Handling 
En fremmed (Miles Mander) som har gått seg bort i en snøstorm snubler over «Wuthering Heights». Det dystre og mørke godset eies av den mystiske og uhøflige Heathcliff (Laurence Olivier), som er lei av kjærlighet som ikke blir gjengjeldt. Hushjelpen Ellen (Flora Robson) forteller den fremmede om den store kjærligheten som en gang blomstret mellom Heathcliff og Cathy Earnshaw (Merle Oberon).

Filmen tar ikke for seg den andre delen av boken og involverer verken Cathys datter eller Heathcliffs sønn.

 Medvirkende 
 Laurence Olivier som Heathcliff
 Merle Oberon som Catherine Earnshaw Linton
 David Niven som Edgar Linton
 Flora Robson som Ellen Dean
 Geraldine Fitzgerald som Isabella Linton
 Hugh Williams som Hindley Earnshaw
 Donald Crisp som Dr. Kenneth
 Leo G. Carroll som Joseph
 Miles Mander som Mr. Lockwood, den fremmede
 Cecil Kellaway som Earnshaw, Cathys far
 Cecil Humphreys som Judge Linton
 Sarita Wooton som Cathy (som barn)
 Rex Downing som Heathcliff (som barn)
 Douglas Scott som Hindley (som barn)
 Vernon Downing som Giles

 Referanser 

 Eksterne lenker 


Kategori:Filmer fra 1939
Kategori:Romantiske dramafilmer fra USA
Kategori:Engelskspråklige filmer
Kategori:Sort-hvitt-filmer
Kategori:Filmer basert på bøker
Kategori:Filmer bevart i USAs nasjonale filmregister